b'\n_START_ARTICLE_\nCasa al carrer Major, 12\n_START_SECTION_\nDescripci\xc3\xb3\n_START_PARAGRAPH_\nEdifici de planta i dos pisos. A la planta hi ha dues finestres, una d\'elles de testera recta, amb una llinda d\'una sola pe\xc3\xa7a (1682) i brancals tamb\xc3\xa9 de pedra d\'una sola pe\xc3\xa7a; l\'altra s\'ha modificat recentment (segle XX) i \xc3\xa9s l\'entrada que d\xc3\xb3na acc\xc3\xa9s a "La Caixa" (entitat que segurament ha restaurat tot l\'edifici). Al primer pis destaca una balconada de dues obertures de testera recta, amb llindes d\'una pe\xc3\xa7a i dos sobrearcs al damunt, amb carreus carejats i escairats als brancals, una barana de ferro forjat i dos carreus a banda i banda a "manera de caps de biga" que serveixen de testos. La resta de finestres s\xc3\xb3n de testera recta, llinda de pedra, brancals de carreus escairats i carejats i uns replanells de motllures c\xc3\xb2ncaves i convexes alternades. La teulada \xc3\xa9s a doble vessant, vessa aig\xc3\xbces a la fa\xc3\xa7ana principal i acaba amb un r\xc3\xa0fec inclinat sostingut per un embigat de fusta. L\'aparell es compon de carreuons i c\xc3\xb2dols irregulars disposats en filades uniformes.\n_START_SECTION_\nHist\xc3\xb2ria\n_START_PARAGRAPH_\nEl carrer Major segueix el tra\xc3\xa7 d\'un cam\xc3\xad en direcci\xc3\xb3 a Vic que unia el nucli primitiu de poblament de Tona (consolidat durant els segles XVII i XVIII) amb Corominons de la Creu, que durant els segles XVIII i XIX era un hostal i botiga de queviures. La construcci\xc3\xb3 de cases a banda i banda del carrer fou un dels eixos urban\xc3\xadstics a partir dels que s\'organitz\xc3\xa0 el creixement de la ciutat.'